[{"text_idx": "#000000", "text": "Bydd criw o bobl sydd wedi mynd ati i ddysgu\u2019r iaith Gymraeg yn rhannol diolch i\u2019w cariad tuag at y grw\u0302p Datblygu yn cynnal penwythnos preswyl arbennig ym mis Mehefin eleni."}, {"text_idx": "#000001", "text": "Sefydlwyd grw\u0302p Facebook \u2018Datblygu Your Welsh\u2019 ar ddiwedd 2021 gan griw bach oedd wedi\u2019u hysbrydoli i ddysgu Cymraeg ar o\u0302l clywed cerddoriaeth y grw\u0302p o Aberteifi."}, {"text_idx": "#000002", "text": "Nawr, mae rhai aelodau wedi penderfynu mynd ati i drefnu digwyddiad ar 3-5 Mehefin yn Llanbedr Pont Steffan ac Aberteifi, gyda\u2019r nod o ddiolch i Datblygu am gyflwyno\u2019r iaith Gymraeg i ddysgwyr neu siaradwyr newydd."}, {"text_idx": "#000003", "text": "Mae dyddiad y penwythnos yn arwyddocaol gan fod mis Mehefin yn nodi blwyddyn ers y bu farw prif ganwr chwedlonol y grw\u0302p, David R. Edwards. Bydd nifer o gyfeillion agosaf David, gan gynnwys ei gyd aelod o Datblygu, Pat Morgan, yn cymryd rhan yn y digwyddiad."}, {"text_idx": "#000004", "text": "Prif drefnydd Penwythnos Diolch Datblygu ydy Marcus Whitfield sy\u2019n egluro bod y digwyddiad ym mis Mehefin yn rhan o gyfres o benwythnosau sydd ar y gweill i gyflwyno\u2019r diwylliant Cymraeg a chodi hyder siaradwyr newydd."}, {"text_idx": "#000005", "text": "\u201cRy\u2019 ni\u2019n gobeithio bydd trawstoriad da o bobl sy\u2019n dysgu yn ogystal a\u0302 siaradwyr Cymraeg yn dod i\u2019r penwythnos a phwy a\u0302 wyr, rhai sy\u2019 erioed wedi clywed cerddoriaeth Datblygu o\u2019r blaen\u201d meddai Marcus wrth Y Selar."}, {"text_idx": "#000006", "text": "\u201cAr y nos Wener bydd Emyr o gwmni Ankst yn cynnal noson ffilmiau, pnawn dydd Sadwrn bydd yna sesiwn cwestiwn ac ateb gyda Pat Morgan, cyd aelod o\u2019r grw\u0302p ac yn y nos mi fydd gig Datblygu. Ar y dydd Sul mi fydd Malcolm Gwyon yn arwain taith o gwmpas hoff fannau Dave yn Aberteifi.\u201d"}, {"text_idx": "#000007", "text": "Mae Marcus yn amlwg yn falch iawn o gael rhai o gyfeillion agosa\u0301u David, sydd hefyd wedi bod mor allweddol yn hanes Datblygu, i gymryd rhan. Bydd y grw\u0302p Hap a Damwain hefyd yn perfformio ar y nos Sadwrn meddai."}, {"text_idx": "#000008", "text": "Yn o\u0302l Marcus mae cerddoriaeth yn gallu dylanwadu\u2019n drwm ar bobl ac mae geiriau caneuon Datblygu wedi ysbrydoli llawer o bobl i ddysgu\u2019r Gymraeg."}, {"text_idx": "#000009", "text": "\u201cDw i\u2019n meddwl bod pobl yn hoffi sw\u0302n y gerddoriaeth ac felly\u2019n cael eu hudo mewn i\u2019r geiriau\u201d eglura."}, {"text_idx": "#000010", "text": "\u201cMae nifer o\u2019r caneuon hefyd yn eitha\u2019 araf, felly mae hyn yn help mawr i ddysgwyr."}, {"text_idx": "#000011", "text": "\u201cNid caneuon \u2018neis neis\u2019 yw\u2019r caneuon yn bennaf a dw i\u2019n meddwl bod yr agwedd mae\u2019r grw\u0302p yn cyfleu yn apelio hefyd at deip gwahanol o bobl.\u201d"}, {"text_idx": "#000012", "text": "\u201cDw i wedi edrych ar lawer o gyfweliadau gan Datblygu ac mae Dave yn dipyn o arwr achos ei fod yn ysgrifennu am y darnau tywyllaf o fyw yng Nghymru, dweud llawer o wirionedd am y bywyd Cymraeg a Chymreig. Daeth hyn a\u0302 rhywbeth newydd i\u2019r si\u0302n roc yng Nghymru... felly Diolch Datblygu!\u201d"}, {"text_idx": "#000013", "text": "Mae modd bwcio lle ar Benwythnos Diolch Datblygu trwy ebostio \u2013 . Os nad ydy pobl eisiau neu\u2019n gallu mynd i\u2019r penwythnos cyfan yna mae modd mynd i\u2019r digwyddiadau unigol yn ystod y penwythnos hefyd."}]